อายุ 4 ขวบก็สามารถทำธุรกิจได้แล้ว
“ถ้าผึ้งหายไปจากโลก มนุษย์จะเหลือเวลาที่จะมีชีวิตอยู่อีกเพียง 4 ปี”  จากคำพูดของ Albert Einstein เมื่อ 50 ปีที่แล้ว สู่ธุรกิจน้ำมะนาว “Me and the Bees” ของหนูน้อย Mikaila Ulmer  Mikaila ในวัย 13 ปี เป็นทั้งเจ้าของธุรกิจ ทูตกิจกรรมอนุรักษ์ผึ้ง ผู้ให้ความรู้ และนักเรียน  เรื่องราวของ Mikaila เป็นมาอย่างไร? ลงทุนแมนจะเล่าให้ฟัง
20 ส.ค. 2561

อายุ 4 ขวบก็สามารถทำธุรกิจได้แล้ว / โดย ลงทุนแมน
“ถ้าผึ้งหายไปจากโลก มนุษย์จะเหลือเวลาที่จะมีชีวิตอยู่อีกเพียง 4 ปี”
จากคำพูดของ Albert Einstein เมื่อ 50 ปีที่แล้ว
สู่ธุรกิจน้ำมะนาว “Me & the Bees” ของหนูน้อย Mikaila Ulmer
Mikaila ในวัย 13 ปี เป็นทั้งเจ้าของธุรกิจ ทูตกิจกรรมอนุรักษ์ผึ้ง ผู้ให้ความรู้ และนักเรียน
เรื่องราวของ Mikaila เป็นมาอย่างไร?
ลงทุนแมนจะเล่าให้ฟัง
Mikaila Ulmer อาศัยอยู่กับครอบครัวในเมืองออสติน รัฐเท็กซัส
ในวัยเด็กเมื่ออยากได้อะไร พ่อแม่ของเธอไม่เคยให้มาฟรีๆ
เธอจะต้องเก็บเงินเอง หรือทำงานบ้านเพื่อแลกกับของเล่นเสมอ
จนเมื่ออายุ 4 ปี Mikaila อยากได้จักรยาน แน่นอนว่าพ่อแม่ของเธอก็ไม่ซื้อให้
แต่พวกเขากลับให้เธอยืมเงินเพื่อนำไปประกอบธุรกิจ
ธุรกิจน้ำมะนาว “Me & the Bees” จึงเกิดขึ้น
แล้วน้ำมะนาวเกี่ยวอะไรกับการเป็นทูตกิจกรรมอนุรักษ์ผึ้ง?
ในตอนแรก Mikaila ก็ไม่ได้ชื่นชอบผึ้ง เธอกลัวผึ้ง เนื่องจากเคยโดนผึ้งต่อยตอนเด็กๆ
แต่แม่ของเธอก็พยายามขจัดความกลัวเหล่านั้นด้วยการให้เธอไปศึกษาเกี่ยวกับผึ้งแทน
ทำให้เธอได้ความรู้เกี่ยวกับผึ้งมากมาย และพบว่าพวกมันมีคุณประโยชน์ขนาดไหน
Mikaila เกิดความคิดที่จะใช้ความหวานจากน้ำผึ้งมาแทนน้ำตาลในน้ำมะนาวสูตรพิเศษของคุณยาย
เนื่องจากดีต่อสุขภาพมากกว่าการใช้น้ำตาลและสารให้ความหวานอื่น
Mikaila ออกบูธขายน้ำมะนาวครั้งแรกในงานออกร้านสำหรับเด็ก
เธอรู้สึกสนุกและได้เรียนรู้ไปในตัว จึงตัดสินใจที่จะทำต่อ
ธุรกิจของ Mikaila เริ่มขยายใหญ่ขึ้น สินค้าของเธอเริ่มไปวางขายในร้านค้าอื่นๆ รวมถึงเชนซูเปอร์มาร์เก็ตขนาดใหญ่อย่าง WHOLE FOODS MARKET
แต่ความฝันของเธอก็ยังไม่หยุดเพียงแค่นั้น Mikaila ยังคงต้องการขยายธุรกิจของเธอ
เธอจึงเข้าร่วมรายการ SHARK TANK รายการที่เปิดโอกาสให้ผู้ที่มีความฝันมานำเสนอความคิดธุรกิจของตน เพื่อคว้าเงินลงทุนจากกรรมการ
และ Mikaila ก็สามารถคว้าเงินลงทุนเกือบ 2 ล้านบาทมาได้
ซึ่งในขณะนั้นเธออายุเพียง 9 ปีเท่านั้น
ปัจจุบัน Mikaila ในวัย 13 ปี ยังต้องเรียนหนังสือ กลับมาทำการบ้าน และแบ่งเวลาเพื่อมาบริหารธุรกิจ
เธอได้รับการจัดอันดับจากนิตยสาร TIME ให้เป็นหนึ่งในวัยรุ่นที่ทรงอิทธิพลที่สุด
และยังได้รับเชิญไปยังทำเนียบขาว เพื่อพบกับอดีตประธานาธิบดี Barack Obama ถึง 2 ครั้ง
แต่ไม่ว่าเธอจะประสบความสำเร็จระดับไหน
Mikaila ก็ไม่เคยลืมที่จะแบ่งกำไรส่วนหนึ่งให้กับองค์กรการกุศลที่อนุรักษ์ผึ้ง และช่วยเหลือคนเลี้ยงผึ้ง
เรื่องราวทั้งหมดนี้เริ่มต้นขึ้นจากการออกบูธขายน้ำมะนาวครั้งแรกเมื่อตอน 4 ขวบ
เป็นการพิสูจน์ว่า ไม่มีคำว่าเร็วเกินไปสำหรับการเริ่มต้น
ถ้าเราเริ่มต้นได้เร็ว ก็เท่ากับว่าเราได้ลองทำอะไรหลายอย่างได้มากกว่าคนอื่น
แล้ววันนี้เราเริ่มทำอะไรเหมือน Mikaila ตอนอายุ 4 ขวบ แล้วหรือยัง?
ลองเริ่มต้นจากอะไรที่ง่ายๆ ไม่ต้องซับซ้อน หรือเริ่มต้นจากสิ่งรอบๆ ตัว
เช่นเดียวกับ Mikaila ที่เห็นความสำคัญของผึ้งจากคำพูดของ Einstein
ถ้าโลกใบนี้ไม่มีผึ้ง พืชก็จะตายเนื่องจากไม่มีผึ้งมาผสมพันธุ์ ต่อมาสัตว์ก็จะเริ่มตายตาม
และในที่สุดมนุษย์ก็จะไม่สามารถดำรงชีวิตได้เพราะขาดอาหาร
Mikaila จึงเกิดความคิดที่จะช่วยเหลือผึ้งเหล่านี้ โดยใช้น้ำมะนาวสูตรพิเศษของคุณยายเป็นสื่อกลาง
จนกลายเป็น Me & the Bees Lemonade ในทุกวันนี้ นั่นเอง..
----------------------
ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
- 
- 
- 
[9165].